钦定古今图书集成/明伦汇编/官常典/第025卷 > 五观
## 钦定古今图书集成/明伦汇编/官常典/第025卷 > 五观

帝启封子五人于卫，为《五观》。

按《路史》：“帝启在位十有六岁，年九十一，子太康立。厥
弟五人分封于卫，是为五观。”

〈注〉《楚语》观射父云：“夏有五观”，与朱、均、管、蔡并列，知为姒姓。

帝启十一岁，放王季子武观于西河。

按：《竹书纪年》云云。

〈注〉《武观》即“五观”也。观国，今顿丘卫县。

帝启十五岁，武观以西河叛，彭伯寿帅师征西河，武
观来归。

按：《竹书纪年》云云。

帝太康元岁，帝游洛表，五观胥怨。

按《书经五子之歌》：“太康尸位，以逸豫灭厥德，黎民咸
贰，乃盘游无度，畋于有洛之表，十旬弗反。有穷后羿，
因民弗忍，距于河，厥弟五人御其母以从，徯于洛之
汭，五子咸怨，述大禹之戒以作歌。其一曰：‘皇祖有训，
民可近，不可下。民惟邦本，本固邦宁。予视天下，愚夫
愚妇，一能胜予，一人三失。怨岂在明，不见是图。予临
兆民，懔乎若朽索之驭六马。为人上者，奈何不敬’？”其
二曰：“《训》有之：内作色荒，外作禽荒，甘酒嗜音，峻宇雕
墙。有一于此，未或不亡。”其三曰：“惟彼陶唐，有此冀方，
今失厥道，乱其纪纲，乃厎灭亡。”其四曰：“明明我祖，万邦之君，有典有则，诒厥子孙。关石和钧，王府则有。荒
坠厥绪，覆宗绝祀。”其五曰：“呜呼曷归，予怀之悲。万姓
仇予，予将畴依？郁陶乎予心，颜厚有忸怩。弗慎厥德，
虽悔可追。”〈按五观为太康弟则五子为五观无疑而竹书纪年所纪似止一人且不相类武与

五字亦互异。《注》谓“武观” 即“五观” ，姑依年编入。

按《竹书纪年》：“帝太康元年即位，居斟𬩽畋于洛表。”
按《路史雅德》曰：“太康失邦，五观胥怨。”